Diari Oficial de la Generalitat Valenciana


Sumari del DOGV 4467, del 26-03-2003 (2003/3401)

Resolució del Servei Territorial d'Indústria i Energia de Castelló, per la qual es convoca concurs de registres miners.
-----------------------------------------------------------------------------------------------------------------------

### Dades del document

Número de DOGV
:   4467

Data del DOGV
:   26-03-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/3401


Organisme emissor
:   Conselleria d'Indústria, Comerç i Energia

Tipus de document
:   Resolució

Resolució del Servei Territorial d'Indústria i Energia de Castelló, per la qual es convoca concurs de registres miners. [2003/3401]
  
Atés que ha caducat la concessió d'aprofitament de 3,97 litres/segon i 2'23 litres/segon de cabal de les aigües mineromedicinals procedents respectivament dels brolladors Font del Bany i Font de Mossén Miguel Aucejo al terme municipal de Navajas (Castelló), per a ús balneoteràpic, la respectiva situació geogràfica aproximada dels quals, en coordenades UTM, el·lipsoide de Hayford, USO-30, és segons referència topogràfica del mapa militar d'Espanya a escala 1:50696, full número 29-25 (640, corresponent a Segorbe), la següent:
  
X = 712.600 m; Y = 4.418.450 m; Cota de surgència = 390 msnm
  
X = 713.940 m., Y = 4.417.040 m; Cota de surgència = 350 msnm
  
Ambdós brolladors pertanyen a un aqüífer de litologia calcària amb mur margoguixenc.
  
Es convoca concurs, a instància de part, com a conseqüència de l'aplicació dels supòsits establits en l'article 42 del Reglament General per al Règim de la Mineria (RD 2.857/1978, de 25 d'agost, BOE núm. 295 i núm. 296, d'11 i 12 de desembre de 1978).
  
Les sol·licituds s'ajustaran a les bases transcrites a continuació i s'hi presentaran al Servei Territorial d'Indústria i Energia de Castelló, c/ Cavallers, núm. 8, en horari de 9 a 14 h, de dilluns a divendres, i de 17 a 19 h, de dilluns a dijous, o es trametran per correu certificat, durant el termini d'un mes a partir de l'endemà de la publicació del present anunci en el Diari Oficial de la Generalitat Valenciana. Si la proposició és tramesa per correu certificat haurà d'ajustar-se al que disposa l'article 80 del Reglament General de la Llei de Contractes de les Administracions Públiques aprovat pel RD 1.098/2001, de 12 d'octubre (BOE de 26 d'octubre de 2001).
  
Base 1. Requisits del sol·licitant
  
Podran presentar ofertes les persones naturals o jurídiques espanyoles o estrangeres que tenint plena capacitat d'actuar, acrediten la seua solvència economicofinancera, tècnica o professional, de conformitat amb el que es disposa en les bases de la present convocatòria.
  
En cap cas podran presentar ofertes les persones en les quals concórrega alguna de les circumstàncies previstes en l'article 20 del Text Refós de la Llei de Contractes de les Administracions Públiques (TRLCAP).
  
Base 2. Presentació de sol·licituds i documentació
  
Cada sol·licitant no podrà presentar més d'una proposició.
  
Cap sol·licitant podrà subscriure proposta en unió amb altres, si ho ha fet ja individualment. La infracció d'estes normes donarà lloc a la no-admissió de totes les propostes per ell subscrites.
  
La sol·licitud, degudament subscrita pel licitador o persona que el represente, en la qual es farà constar la raó social o el nom i cognoms del concursant, així com el seu veïnat i domicili i la referència indicativa del concurs de què es tracta, així com el número de fax al qual es puga dirigir la comunicació a què fa referència la base 5, seran presentades al Servei Territorial d'Indústria i Energia de Castelló, i la seua presentació presumix l'acceptació incondicionada pel sol·licitant del contingut de la totalitat de la convocatòria sense cap excepció.
  
Les propostes constaran de 2 sobres, en cada un dels quals s'inclourà la documentació que s'indica en la present convocatòria, tot fent constar en la coberta el respectiu contingut, el títol i el número de l'expedient al concurs del qual es concorre i el nom del sol·licitant.
  
Els sobres amb la documentació es presentaran tancats i firmats pel sol·licitant o persona que el represente als llocs, els dies i les hores assenyalats en la present convocatòria, i caldrà indicar en cada un les lletres A o B d'acord amb la documentació que continguen.
  
Una vegada lliurada una proposició, no hi podrà ser retirada sota cap pretext.
  
El sobre A (documentació administrativa) contindrà degudament relacionada i numerada la següent documentació:
  
1) La prova per part del sol·licitant de no estar afectat per les situacions de prohibició i incompatibilitat, podrà acreditar-se mitjançant testimoni judicial o certificat administratiu, i quan l'esmentat document no puga ser expedit per l'autoritat competent, podrà ser substituït per una declaració responsable atorgada davant d'una autoritat administrativa, un notari públic o un organisme professional qualificat.
  
Quan es tracte d'empreses d'estats membres de la Comunitat Europea i esta possibilitat estiga prevista en la legislació de l'estat respectiu, podrà també substituir-se per declaració responsable atorgada davant d'una autoritat judicial.
  
2) La capacitat d'obrar de les empreses que foren persones jurídiques s'acreditarà mitjançant escriptura de constitució i de modificació, si és el cas, inscrites en el Registre Mercantil, quan este requisit fóra exigible de conformitat amb la legislació mercantil que hi siga aplicable. Si no ho fóra, l'acreditació de la capacitat d'obrar es realitzarà mitjançant escriptura o document de constitució, de modificació, estatuts o acte fundacional, en el qual constaren les normes per les quals es regula la seua activitat, inscrits, si és el cas, en el corresponent registre oficial.
  
Per als empresaris individuals, serà obligatòria la presentació del DNI o del que, si és el cas, el substituïsca reglamentàriament.
  
Quant a la capacitat d'actuar de les empreses estrangeres, caldrà ajustar-se a allò que es disposa en l'article 23 del TRLCAP i en els articles 9 i 10 del Reglament General de la Llei de Contractes de les Administracions Públiques, aprovat pel RD 1.098/2001, de 12 d'octubre.
  
3) Els documents que acrediten que el sol·licitant reunix els requisits establits per a ser titular de drets miners, de conformitat amb el que es disposa en el títol VIII de la Llei i en el vigent Reglament General per al Règim de la Mineria.
  
4) El resguard acreditatiu de la fiança provisional consistent en el 10 per 100 de les taxes per a tramitació de concessions d'explotació, depositada en la Conselleria d'Economia, Hisenda i Ocupació.
  
5) Documentació acreditativa que el sol·licitant està al corrent de les obligacions tributàries amb l'Estat i amb la Comunitat Autònoma Valenciana i davant la Seguretat Social, en els termes previstos per l'article13 de l'esmentat RD 1.098/2001, de 12 d'octubre.
  
6) Les persones que compareguen o firmen ofertes en nom d'una altra persona, o en representació de societat o persona jurídica, presentaran escriptura de poder inscrita, si és el cas, en el Registre Mercantil, i declarada suficient, a efectes de comparéixer davant de la Generalitat Valenciana, pels serveis jurídics de qualsevol conselleria. Una vegada efectuada la validació en l'esmentada escriptura, serà suficient que en el sobre s'introduïsca fotocòpia compulsada de la diligència corresponent; no obstant això, si el sol·licitant resultara seleccionat, haurà d'exhibir-ne còpia autoritzada.
  
7) Quan dos o més sol·licitants presenten proposta conjunta, cada un acreditarà la seua personalitat i capacitat i caldrà indicar el nom i les circumstàncies dels sol·licitants que la subscriguen, la participació de cada un d'ells i la designació de la persona o entitat que, durant la vigència de l'expedient, ha de tenir la plena representació de tots davant de l'administració.
  
8) Documentació que n'acredite degudament la solvència economicofinancera en el cas de persones naturals o entitats mercantils, de conformitat amb el que s'establix en les bases de la present convocatòria.
  
9) Documentació que n'acredite degudament la solvència tècnica o professional, de conformitat amb el que s'establix en les bases de la present convocatòria.
  
10) Per als sol·licitants estrangers, la declaració de sotmetre's a la jurisdicció dels jutjats i els tribunals espanyols de qualsevol orde, per a totes les incidències que de manera directa o indirecta pogueren sorgir del concurs, amb renúncia, si és el cas, al fur que corresponguera al sol·licitant.
  
El sol·licitant haurà de presentar la documentació exigida en original, còpia o fotocòpia degudament autenticada de conformitat amb la legislació vigent. Les empreses estrangeres presentaran els seus documents traduïts de forma oficial al castellà o, si és el cas, al valencià.
  
Quan el sol·licitant estiga exempt de presentar algun tipus de documentació, haurà de fer-ho constar expressament.
  
Sense perjudici del que s'establix en la present clàusula, els sol·licitants estaran exempts de presentar tota aquella documentació que tinga ja la Conselleria d'Indústria, Comerç i Energia, per haver sigut presentada amb anterioritat, sempre que els esmentats documents estiguen plenament en vigor i hagen sigut admesos per l'administració.
  
La inclusió de referències en la documentació del sobre A (documentació administrativa) sobre qualsevol dels criteris generals d'adjudicació del concurs, motivarà automàticament l'exclusió de l'oferta, fins i tot en el cas que la mateixa proposició s'haguera inclòs també en el sobre B (documentació economicotècnica).
  
El sobre B (documentació economicotècnica) contindrà:
  
1) Destinació que el peticionari donarà a les aigües l'aprofitament de les quals es pretén, que haurà de ser conforme amb l'actual qualificació reconeguda d'aquelles aigües; volum màxim anual i cabal màxim instantani previst d'aprofitar, i també període de temps pel qual se sol·licita l'aprofitament, que en cap cas podrà sobrepassar el màxim de 30 anys, llevat de les pròrrogues previstes en la vigent Llei de Mines per a les concessions mineres.
  
2) Designació del perímetre de protecció que es considere necessari per garantir la protecció suficient de l'aqüífer en quantitat i qualitat, i la seua justificació avalada per tècnic competent.
  
3) Els documents assenyalats en els apartats b) i c) de l'article 41 del vigent Reglament General per al Règim de la Mineria:
  
- Projecte General d'Aprofitament subscrit per enginyer de mines, superior o tècnic, segons corresponga a la quantia del pressupost.
  
- Inversions totals que es realitzaran i estudi econòmic del finançament, amb les garanties que s'oferisquen, si és el cas, sobre la seua viabilitat. Per a això s'inclourà:
  
- Anàlisi econòmica financera del projecte, emesa en termes de pla de negoci per un tècnic titulat competent o per una consultora independent i especialitzada, amb indicació de l'origen i l'aplicació de fons.
  
4) Document resum que incloga, a efectes d'estudi i ponderació per la mesa, els principals aspectes tècnics, economicofinancers, socials i ambientals, que definixen el projecte del sol·licitant i, si és el cas, les millores que, en qualsevol àmbit, proposa el sol·licitant.
  
Base 3. Solvència del sol·licitant
  
El sol·licitant n'acreditarà documentalment la solvència economicofinancera i tècnica o professional, de la següent manera:
  
1. La solvència economicofinancera.
  
Les persones naturals o entitats mercantils hauran d'acreditar-ne la solvència economicofinancera mitjançant qualsevol forma admesa en Dret, i en particular mitjançant la presentació dels següents documents:
  
a) Declaració responsable del sol·licitant amb indicació del compromís de subscriure pòlissa d'assegurança de responsabilitat civil que cobrisca els possibles danys produïts pel desenvolupament dels treballs de l'aprofitament projectat, per una quantia mínima de 150.000 euros, en cas que la seua oferta resulte seleccionada en primer lloc.
  
En aquells supòsits en què el sol·licitant tinga la condició d'entitat mercantil, esta haurà d'acreditar-ne la solvència economicofinancera, a més, mitjançant la presentació de:
  
b) Certificat expedit pel Registre Mercantil en relació amb els comptes anuals (balanç i compte de resultats) depositats durant els tres últims exercicis, de conformitat amb el que s'establix en l'article 369 del Reial Decret 1.784/1996, de 19 de juliol, pel qual s'aprova el Reglament del Registre Mercantil.
  
c) Còpia compulsada de l'última declaració de l'Impost de Societats.
  
2. La solvència tècnica o professional
  
La solvència tècnica exigida ho és de l'equip de professionals que intervenen en l'elaboració dels projectes, estudis i altres documents exigits per a l'aprofitament sol·licitat. S'hi acreditarà mitjançant la presentació dels següents documents:
  
Solvència tècnica dels professionals que intervenen en l'elaboració dels projectes i estudis: declaració responsable de l'equip tècnic, amb indicació, entre altres aspectes, de: nom dels tècnics, titulacions i experiència acreditada en les àrees de coneixement afectades d'acord amb el tipus de dret miner sol·licitat (autorització/concessió d'aprofitament d'aigües minerals).
  
Base 4. Composició de la Mesa del concurs
  
Per a la Resolució del concurs, la Direcció General d'Indústria i Energia estarà assistida per una mesa constituïda de la següent manera:
  
a) El director territorial d'Indústria, Comerç i Energia de Castelló, el qual actuarà com a president.
  
b) Un lletrat de l'Assessoria Jurídica de la Conselleria d'Indústria, Comerç i Energia.
  
c) L'interventor delegat de la Conselleria d'Economia, Hisenda i Ocupació.
  
d) El cap del Servei de Mines de la Direcció General d'Indústria i Energia.
  
e) El cap de la Unitat d'Energia i Mines del Servei Territorial d'Indústria i Energia de Castelló, el qual actuarà com a secretari de la Mesa i, si de cas hi manca, un enginyer de mines adscrit a este.
  
La Mesa podrà estar assistida per:
  
- Un tècnic de mines del Servei Territorial d'Indústria i Energia de Castelló.
  
- Un representant de la Secció de Contractació del Servei de Gestió i Programació Econòmica de la Conselleria d'Indústria, Comerç i Energia.
  
Base 5. L'obertura d'ofertes i la resolució del concurs
  
La Mesa del concurs qualificarà prèviament els documents presentats en temps i forma (sobre A) i procedirà a eliminar definitivament les sol·licituds refusables a causa del sol·licitant, del resguard de la fiança, de les obligacions tributàries i davant la Seguretat Social, o de l'acreditació de la solvència tècnica o professional i economicofinancera. Si observara defectes materials en la documentació presentada, podrà concedir, si ho considera convenient, un termini no superior a tres dies perquè el licitador esmene l'error, mitjançant comunicació dirigida per fax i exposada al tauler d'anuncis del Servei Territorial d'Indústria i Energia de Castelló.
  
L'acte públic d'obertura de projecte tecnicoeconòmic (sobre B) tindrà lloc a les 11 a.m. al Servei Territorial d'Indústria i Energia de Castelló, transcorreguts 10 dies des del següent a l'acabament del termini de presentació de sol·licituds.
  
En la data anunciada, la Mesa procedirà, en acte públic, a l'obertura de les proposicions tecnicoeconòmiques (sobre B) presentades pels licitadors que es corresponguen amb sol·licituds no refusades definitivament pel que fa als documents continguts en el sobre A.
  
Posteriorment, la Mesa, després de les sessions que estime necessàries i amb els informes tècnics previs que es consideren convenients i el de la Unitat d'Energia i Mines del Servei Territorial d'Indústria i Energia de Castelló, sobre cada una de les ofertes, procedirà a seleccionar, entre les ofertes admeses, aquella que continga les millors garanties i condicions tècniques, economicofinanceres, socials i ambientals en relació amb l'aprofitament sol·licitat, i també, si és el cas, els majors avantatges en relació amb les millores que, en qualsevol àmbit, propose el sol·licitant; i establirà, a més, un orde de prelació de la resta de sol·licituds de conformitat amb l'anterior, a l'efecte de tramitació, si hi correspon, dels seus respectius expedients, i elevarà mitjançant acta la proposta que estime convenient, als efectes de resolució del concurs per la Direcció General d'Indústria i Energia; sense perjudici del dret de l'administració a declarar-lo desert, sempre que no s'hi haguera presentat alguna sol·licitud conforme amb els criteris generals assenyalats en la present convocatòria.
  
La proposta motivada inclourà, en tot cas, la ponderació dels criteris objectius indicats anteriorment, millors garanties i condicions tècniques, economicofinanceres, socials i ambientals, en relació amb l'aprofitament sol·licitat i, si és el cas, les millores oferides, i també la classificació ordenada de les sol·licituds admeses.
  
La Direcció General d'Indústria i Energia, vista la proposta de la Mesa, i després dels informes tècnics previs corresponents, resoldrà el concurs en el termini màxim de tres mesos, comptadors des de l'obertura de les sol·licituds. Si no es dicta resolució dins de termini, els sol·licitants admesos a concurs tindran dret a retirar la seua proposta i que se'ls torne o cancel·le la garantia que, si és el cas, hagueren prestat. El resultat del concurs es notificarà a tots els sol·licitants.
  
El titular de l'oferta seleccionada en primer lloc, en el termini d'un mes des de la notificació de la resolució, haurà d'aportar justificant acreditatiu que disposa d'assegurança de responsabilitat civil que cobrisca els possibles danys produïts pel desenvolupament dels treballs de l'aprofitament projectat, per una quantia mínima de 150.000 euros. Transcorregut este termini sense la presentació de l'indicat justificant acreditatiu, es considerarà que el sol·licitant ja desistit de la seua petició i es procedirà a tramitar l'oferta classificada en el segon lloc, i així successivament.
  
Si el concurs quedara desert, el Servei Territorial d'Indústria i Energia de Castelló declararà expressament esta circumstància i la Mesa ho farà constar així en l'acte de celebració d'aquell, i s'hi publicarà en el DOGV, amb la indicació que podrà ser novament sol·licitada l'esmentada autorització o concessió d'aprofitament després de transcorreguts huit dies des de la publicació en el DOGV.